ስለዚህ መንግሥታዊ የአምስት ዓመቱ የዕድገትና ትራንስፎሜሽን ዕቅድ ላይ መልካም አስተዳደር ለማስፈን ኪራይ ሰብሳቢነትን መታገል የሞት ሽረት ጉዳይ የተባለው ሙስና ላይ ብዥታን ስለፈጠረ፣ ሙስናን መታገል በሚል ማስተካከል ያስፈልጋል፡፡ ክቡር ጠቅላይ ሚኒስትር ኃይለ ማርያም በኃላፊነት ዘመናቸው የአቶ መለስ ዜናዊን ራዕይ ዕውን ለማድረግ የገቡትን ቃል የሚያከብሩ ከሆነ፣ ሙስናን በፅኑ መታገል ይጠበቅባቸዋል፡፡ ሙስና በአገሪቱ ኢኮኖሚ፣ ልማት፣ ዕድገትና በሕዝቡ ኑሮ ላይ የሚያሳድረውን ተፅዕኖ በተለይ ሙስናን ፈጽመው ገቢ ያላቸው ሰዎች ገበያ ላይ የመግዛት አቅማቸው ከፍተኛ ስለሚሆን፣ ደሃው ሕዝብ ከእነሱ ጋር ተወዳደሮ ገበያ ውስጥ ግዥ መፈጸም ስለማይችል፣ ክቡር ጠቅላይ ሚኒስትር ይህንን ተረድተው በሕዝቡ ጎን ሊቆሙ ያስፈልጋል፡፡ ለዚህም የፌዴራል የሥነ ምግባርና ፀረ ሙስና ኮሚሽን በተሟላ የአመራር ብቃትና ክህሎት እንዲመራ ማድረግና ኮሚሽኑ አሁን እደረሰበት ካለው እንግልት ማላቀቅ ይኖርባቸዋል፡፡ ካልሆነ ግን የፌዴራል ሥነ ምግባርና ፀረ ሙስና ኮሚሽን ላለፉት 14 ዓመታት በተለይም አቶ መለስ በነበሩበት ዘመን ለሠራው ሥራ አሁን እየተቀጣ ነው ወደሚለው ድምዳሜ ይወስዳል፡፡
